SKRIFTLIG FORESPØRGSEL E-1077/03

af Alexander de Roo (Verts/ALE) til Kommissionen

(31. marts 2003)

Om: Opkrævning i Nederlandene af en afgift for bortskaffelse af bilvrag

Genvindingssystemet finansieres ved opkrævning af en bortskaffelsesafgift. For enhver bil, der indregistreres for første gang i Nederlandene, skal der betales en bortskaffelsesafgift. Bortskaffelsesafgiften, som beløber sig til 45 EUR, er fastlagt for perioden fra 1. januar 2001 til og med 31. december 2003.

Bortskaffelsesafgiften opkræves af ARN (Autorecycling Nederland) og anvendes til udbetaling af bortskaffelsespræmier. Bortskaffelsespræmier udbetales for gennemførelse af særlige afmonterings- og genvindingsaktiviteter, som kan verificeres administrativt. ARN har til opgave at fastslå hvilke afmonterings- og genvindingsaktiviteter fortrinsvis bør prioriteres og fastsætter en præmie for de enkelte aktiviteter fra afmontering af kunststofkofangere til omsmeltning af glas. Bortskaffelsespræmierne fastsættes til et beløb, der gør udførelsen af ovennævnte aktiviteter driftsøkonomisk attraktive for de pågældende virksomheder. Virksomhederne kan gøre krav på præmierne ved at fremlægge dokumentation for gennemførelse af disse aktiviteter. Udbetaling af bortskaffelsespræmierne sker, efter at det er kontrolleret, om der reelt er tale om afmontering hhv. genvinding. Ydelsen baseres på vægtvolumen af den samlede mængde afmonteret eller genvundet materiale og udbetales således ikke som et fast beløb pr. modtaget bilvrag. (Autorecycling Nederlands hjemmeside).

I modsætning til ovennævnte oplysninger på Autorecycling Nederlands hjemmeside meddeler Kommissionen i sit svar af 12. marts 2003 på mit spørgsmål om den nederlandske bilvragafgift, at de samlede omkostninger i forbindelse med tilbagetagning og recycling udgør ca. 100 EUR pr. vrag.

Er det et europæisk gennemsnit?

Er der her tale om et beløb, som de nederlandske myndigheder har indberettet til Kommissionen?

Hvad er dette beløb på 100 EUR baseret på?

Hvor har den nederlandske regering fastlagt, at bilproducenterne og -importørerne indbetaler gennemsnitligt 55 EUR pr. bilvrag og siden hvornår er det tilfældet?

Svar afgivet på Kommissionens vegne af Margot Wallström

(15. maj 2003)

I sit svar på det ærede medlems skriftlige forespørgsel P-0380/03(1) oplyste Kommissionen, at finansieringen af de samlede omkostninger i forbindelse med tilbagetagning og genvinding i Nederlandene beløber sig til cirka 100 EUR pr. bilvrag. Kommissionen kender intet til, hvorvidt dette beløb svarer til det europæiske gennemsnit.

Dette skøn er baseret på data fra ARN.

Det følger af ARN's miljørapport for 2001, at der i 2001 behandledes i alt 278 972 udrangerede motorkøretøjer, hvilket medførte genvindingsomkostninger på i alt 26 643 000 EUR. Dette svarer til genvindingsomkostninger på ca. 100 EUR pr. udrangeret motorkøretøj.

Bilindustrien har selv fastsat et engangsbeløb på 45 EUR, som skal betales til fonden af producenter og importører. Fra 1. januar 2001 har den nederlandske regering (VROM-ministeriet)(2) indført dette beløb på 45 EUR i lovgivningen (algemeen verbindend verklaring) i henhold til artikel 15, stk. 36, i den nederlandske lov om forvaltning af miljøet (Wet Milieubeheer)(3).

(1) EUT C 280 E af 21.11.2003, s 53.

(2) VROM: Ministerie van Volkshuisvesting, Ruimtelijke Ordening en Milieubeheer.

(3) (jf. den nederlandske statstidende nr. 7 af 10. januar 2001: Mededeling van het algemeen verbindend verklaren van een overeenkomst over een verwijderingsbijdrage voor auto's.).